ابو سلمان شاہجہانپوری

ابو سلمان شاہجہانپوری (30 جنوری 1940 – 2 فروری 2021) ایک پاکستانی محقق، مؤرخ اور مصنف تھے۔ ان کو برصغیر کی سیاسی و تاریخی تحریکات کے سلسلے میں حجیت کا مقام حاصل ہے۔

شاہجہانپوری 1940 میں شاہجہاں پور میں پیدا ہوئے اور جامعہ قاسمیہ مدرسہ شاہی، جامعہ کراچی اور جامعہ سندھ سے تعلیم حاصل کی۔ انہوں نے 150 سے زائد کتابیں لکھیں، جن میں افادات آزاد اور عبید اللہ سندھی کے انقلابی منصوبے شامل ہیں۔ ان کی وفات 2 فروری 2021 کو کراچی میں ہوئی۔

حیات و کارنامے 
ابو سلمان شاہ جہانپوری، تصدق حسین خان کے نام سے 30 جنوری 1940 کو شاہجہاں پور میں پیدا ہوئے۔ان کی ابتدائی تعلیم مدرسہ سعیدیہ شاہجہاں پور اور جامعہ قاسمیہ مدرسہ شاہی، مرادآباد میں ہوئی۔ دس سال کی عمر میں شاہجہان پوری نے 1950 میں پاکستان ہجرت کی۔شاہ جہانپوری نے جامعہ کراچی سے بی اے اور ایم اے کی ڈگریاں حاصل کی اور جامعہ سندھ سے اپنی پی ایچ ڈی کی تکمیل کی۔ ان کی پی۔ایچ۔ڈی کا عنوان سید احمد خان کی تذکرہ خانوادہ ولی اللہی کی تحقیق و تدوین تھا۔

شاہ جہانپوری گورنمنٹ نیشنل کالج، کراچی میں پروفیسر رہے اور 2002 میں ریٹائر ہوئے۔ برصغیر کی تاریخی اور سیاسی تحریکات کے سلسلے میں انہیں حجیت کا مقام حاصل ہے۔ وہ کراچی میں ابو الکلام ریسرچ انسٹی ٹیوٹ سے وابستہ تھے اور 2014 میں بھارت کا دورہ کیااور ابو الکلام آزاد سے متعلق ایک بین الاقوامی سیمینار میں اپنا مقالہ پیش کیا۔ یہ سیمینار ایران سوسائٹی اور ابو الکلام انسٹی ٹیوٹ آف ایشین اسٹڈیز کے اشتراک سے کلکتہ میں منعقد ہوا تھا۔ 

ان کے مضامین دار المصنفین شبلی اکیڈمی کے معارف،ندوتہ المصنفین کے برہان کے علاوہ مدینہ اور چٹان میں شائع ہوئے۔ 2010 میں، ان کی کتابوں کی مجموعی تعداد 100 سے زائد تھی۔ انہوں 2016 میں نے اپنی کمزوری اور بڑھاپے کی وجہ سے لکھنا چھوڑدیا۔

ابو الکلامیات 
شاہ جہانپوری کو آغا شورش کاشمیری اور غلام رسول مہر کے بعد پاکستان کا سب سے بڑا "ابوالکلامی"سمجھا جاتا ہے۔ انہوں نے 1957 میں لکھنا شروع کیا اور ان کا پہلا مضمون ابو الکلام آزاد کی وفات کے بعد شائع ہوا۔ انہوں نے آزاد کے مختلف مضامین کی تدوین کی اور اسے شائع کیا۔ شاہجہان پور ی نے ابوالکلام آزاد کی انڈیا ونس فریڈم کے اردو ترجمے پر توضیحی نوٹ لکھے۔ ان کی آزاد کے متعلق کتابوں میں ابوالکلام آزاد: ایک سیاسی مطالعہ، مولانا ابوالکلام آزاد: رانچی میں نظر بندی اور اس کا فیضان، مولانا ابوالکلام آزاد اور خواجہ حسن نظامی، مولانا ابوالکلام آزاد کے چند بزرگ اور ابوالکلام آزاد اور ان کے معاصرین شامل ہیں۔

تصانیف 
شاہ جہانپوری نے 150 سے زائد کتابیں تصنیف کی۔ ان کی پچاس کتابیں صرف ابو الکلام آزاد سے متعلق ہیں۔ ان کا شاہکار تحقیقی کارنامہ حسین احمد مدنی کی سیاسی ڈائری کی تحقیق و ترتیب ہے۔ یہ ڈائری حسین احمد مدنی کی سیاسی ڈائری: اخبار و افکار کی روشنی میں، سات ہزار صفحات پر مشتمل، آٹھ مختلف جلدوں میں سمائی ہے۔ شاہجہان پوری کو گورنمنٹ نیشنل کالج کراچی کے کالج مجلہ یعنی علم و آگہی کی اشاعت اور اسے ایک تحقیقی مجلہ بنانے کا سہرا حاصل ہے۔ ان کی دیگر تصانیف:
 امام الھند: تعمیر افکار
 دیوان آہ: ابو الناصر غلام یسین آہ دہلوی کے اردو اور فارسی کلام کا مجموعہ مع ضمیمہ کلام آرزو و آبرو
 تحریک پاکستان: افکار و مسائل
 مولانا محمد علی اور ان کی صحافت
 اشفاق اللہ خان شہید: حیات و افکار: کاکوری کیس کا ہیرو
 مولانا عبید اللہ سندھی کے انقلابی منصوبے
 مولانا محمد علی: سوانح و خدمات

وفات اور آثار
شاہجہان پوری کا 2 فروری 2021 کو کراچی میں انتقال ہوا۔جمعیت علمائے ہند کے صدر عثمان منصورپوری اور جنرل سیکریٹری محمود مدنی نے شاہجہانپوری کی وفات پر دکھ کا اظہار کیا۔

اختر الواسع نے خلیق انجم کے ساتھ مولانا ابو الکلام آزاد کے محقق: ڈاکٹر ابو سلمان شاہجہانپوری، شخصیت اور ادبی خدمات مرتب کی۔معین الدین عقیل کے مطابق شاہجہانپوری ایسے عالم ہیں جو برصغیر ہند و پاک کی نیشنلسٹ اور تاریخی تحریکوں کے عروج و زوال پر گہری نظر رکھنے والے تھے۔

حوالہ جات 

1940ء کی پیدائشیں
2021ء کی وفیات
پاکستان کے مورخین
شاہجہاں پور کی شخصیات
فضلا جامعہ سندھ
فضلا جامعہ کراچی
فضلا مدرسہ شاہی
مؤرخین ہندوستان
مہاجر شخصیات
پاکستانی مورخین
Short description is different from Wikidata